المنتصر باللہ

المنتصر باللہ خلافت عباسیہ دا یارہواں خلیفہ ہے جیہڑا محض 6 مہینے تک خلافت دے عہدے تے براجمان ریہا۔ مؤرخینِ اسلام نے اینکوں ساسانی سلطنت دے شہنشاہ شیرویہ قباد الثانی نال مشابہت ݙتی ہے جیں نے اپݨے پیؤ خسرو پرویز کوں 628ء وچ قتل کر ݙتا ہئی۔ چونکہ المنتصر باللہ العباسی نے وی اپݨے پیؤ خلیفہ المتوکل علی اللہ کوں قتل کروا ݙتا ہئی اِیں واسطے عوام اُونکوں شیرویہ ثانی آکھݨ لڳے ہن۔ ݙوہاں وچ مماثلت ایہ ہے کہ شیرویہ قباد الثانی تے المنتصر باللہ محض چھی چھی مہینے ہی حکومت کرسڳے۔ المنتصر باللہ دے عہدِ حکومت دا کوئی نمایاں کارنامہ نی ، اوہ عین شباب وچ تختِ خلافت تے آ ٻیٹھا تے وزراء دے ہتھاں وچ کٹھ پتلی حکمران بݨا۔ انتشار سامراء وچ المنتصر پہلا خلیفہ ہے جیں دے بعد خلافت عباسیہ دی شان و شوکت ویندی رہی۔ 6 مہینے دی مختصر حکومت دے بعد 248ھ وچ فوت تھیا تے خلافت عباسیہ رُو بہ زوال تھیوݨ لڳی ۔
تحقیق و تحریر، اسماعیل بھٹہ
حوالے